ཕྱི་ལོ་༡༩༨༩ཟླ་༡༡ཚེས་༣༠ཉིན་ལྷ་ས་རུ་མི་མང་འདུ་འཛོམས་སར་དགེ་འདུན་པ་བཅུ་པོ་དེས་ལོག་སྤྱོད་ཀྱི་ཡིག་ཆ་བཀྲམ་པ་དང་སྤྱི་ཚོགས་རིང་ལུགས་དམངས་གཙོའི་ལམ་ལུགས་ལ་སྐུར་འདེབས་བྱས་པའི་ནག་ཉེས་བསགས་ཚུལ་བསྒྲགས་ཡོད།ལོག་སྤྱོད་ཀྱི་ཡིག་ཆ་ཟེར་བའི་གྲས་སུ་དགེ་འདུན་པ་དེ་དག་གིས་ཤིང་དཔར་བྱས་པའི་འགྲོ་བ་མིའི་ཐོབ་ཐང་ཡོངས་ཁྱབ་གསལ་བསྒྲགས་བོད་འགྱུར་མ་དེ་ཚུད་ཡོད།སྐབས་དེར་ངག་དབང་ཕུལ་བྱུང་དང་འཇམ་དཔལ་བྱང་ཆུང་གཉིས་ལ་ལོ་བཅུ་དགུའི་བཙོན་འཇུག་ཁྲིམས་ཆད་དང་།ངག་དབང་འོད་ཟེར་དང་ངག་དབང་རྒྱལ་མཚན་གཉིས་ལ་ལོ་བཅུ་བདུན་གྱི་བཙོན་འཇུག་ཁྲིམས་ཆད།འཇམ་དཔལ་བློ་བཟང་ལ་ལོ་བཅུའི་བཙོན་འཇུག་ཁྲིམས་ཆད།ངག་དབང་རིག་ཆེན་ལ་ལོ་དགུའི་བཙོན་འཇུག་ཁྲིམས་ཆད།འཇམ་དཔལ་སྨོན་ལམ་དང་ངག་དབང་ཀུན་དགའ།འཇམ་དཔལ་ཚེ་རིང་བཅས་ལ་ལོ་ལྔའི་བཙོན་འཇུག་ཁྲིམས་ཆད་བཅས་བཅད་ཡོད།འཇམ་དཔལ་མཁས་གྲུབ་ལ་ལོ་བཅུ་དགུའི་བཙོན་འཇུག་ཁྲིམས་ཆད་བཅད་ཅིང་ཕྱི་ལོ་༡༩༩༦ཟླ་༧ནང་ཁོང་ལ་མནར་གཅོད་བཏང་སྟེ་འདས་གྲོངས་སུ་གྱུར་ཡོད།ཁོང་ཚོར་བཙོན་འཇུག་ཁྲིམས་ཆད་ལྕི་མོ་བཅད་པ་དང་ལྟ་བ་ལོག་སྤྱོད་པའི་ནག་ཉེས་གཡོགས་པ་དེས་རྒྱ་ནག་སྲིད་གཞུང་གིས་དགེ་འདུན་པ་དེ་དག་གི་བསམ་བློ་ལ་དོགས་འདྲོག་ཇི་ཙམ་བྱེད་ཀྱི་ཡོད་པ་མཚོན་ཡོད།